Diari Oficial de la Generalitat Valenciana


Sumari del DOGV 7568, del 10-07-2015 (2015/6361)

RESOLUCIÓ de 30 de juny de 2015, de la Direcció General de Formació Professional i Ensenyances de Règim Especial, per la qual es dicten instruccions en matèria d'ordenació acadèmica i d'organització de l'activitat docent als centres de la Comunitat Valenciana que impartisquen ensenyances esportives de règim especial durant el curs 2015-2016.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7568

Data del DOGV
:   10-07-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/6361


Data del document
:   30-06-2015

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 30 de juny de 2015, de la Direcció General de Formació Professional i Ensenyances de Règim Especial, per la qual es dicten instruccions en matèria d'ordenació acadèmica i d'organització de l'activitat docent als centres de la Comunitat Valenciana que impartisquen ensenyances esportives de règim especial durant el curs 2015-2016. [2015/6361]  
Atenent el que disposen el Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat (DOCV 7560, 30.06.2015), així com el Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana, i d'acord amb el que preveu el Reial Decret 1363/2007, de 24 d'octubre, pel qual s'establix l'ordenació general de les ensenyances esportives, s'establixen instruccions i criteris per al curs 2015-2016 respecte a les mesures de coordinació docent, els horaris lectius i els aspectes didacticoorganitzatius que afecten estes ensenyances en l'àmbit de la Comunitat Valenciana.  
  
Primer. Àmbit d'aplicació  
Estos criteris seran aplicables, per al curs 2015-2016, en els centres públics i privats autoritzats de la Comunitat Valenciana que oferixen ensenyances esportives de règim especial.  
  
Segon. Projecte educatiu  
1. Atenent el que disposa el Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana (DOCV 6853, 03.09.2012), el projecte educatiu del centre inclourà els valors, els objectius i les seues prioritats d'actuació, i incorporarà la concreció dels currículums, entre altres aspectes.  
2. Els centres desplegaran els currículums establits per l'administració educativa corresponent buscant adaptar la programació i la metodologia del currículum a les característiques de l'alumnat i a les possibilitats formatives del seu entorn, utilitzant, si és el cas, les mesures flexibilitzadores que haja autoritzat l'administració educativa competent.  
  
  
Tercer. Programació general anual  
Els centres elaboraran al principi de cada curs una programació general anual que reflectirà tots els aspectes relatius a l'organització i el funcionament del centre, inclosos els projectes, el currículum, les normes i tots els plans d'actuació acordats i aprovats per al curs acadèmic.  
  
Una còpia de la programació haurà de ser enviada a la direcció territorial d'Educació corresponent abans que es complisca el primer mes del curs acadèmic, i qualsevol variació o ampliació al llarg del curs de les dades de la programació general anual serà comunicada a la direcció territorial corresponent en els terminis previstos en el mateix document.  
  
Quart. Programacions didàctiques  
Els centres elaboraran les programacions didàctiques, enteses com els instruments de planificació curricular específics para cada un dels mòduls i blocs de formació.  
Els professors responsables de cada mòdul donaran a conéixer al començament de cada curs a l'alumnat la programació didàctica, la qual inclourà per a cada bloc o mòdul d'ensenyança per nivell, almenys, els objectius, els continguts, els mètodes pedagògics, els criteris d'avaluació, els mínims exigibles per a obtindre una valoració positiva i els criteris de qualificació, així com els procediments d'avaluació de l'aprenentatge que s'utilitzaran.  
  
Quint. Organització dels horaris i del calendari lectiu  
1. La duració de les ensenyances i la càrrega lectiva dels blocs i mòduls formatius de cada nivell i grau són les que establix l'article 7 del Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana, i d'acord amb el que preveu el Reial Decret 1363/2007, de 24 d'octubre, pel qual s'establix l'ordenació general de les ensenyances esportives.  
  
2. A l'efecte de facilitar una flexibilitat major, la direcció general amb competències en l'ordenació de les ensenyances esportives de règim especial podrà autoritzar, amb caràcter excepcional, altres distribucions dels horaris i del calendari lectiu, amb l'informe favorable de la inspecció d'educació.  
3. La distribució horària i el calendari de totes les activitats lectives programades per al desenrotllament de les ensenyances hauran de ser publicats en els mateixos centres per a coneixement de l'alumnat des del començament de les dites activitats, sempre d'acord amb la normativa vigent.  
La distribució horària establirà un mínim de tres sessions diàries i un màxim de sis. L'horari setmanal no podrà ser superior a cinc dies ni inferior a dos dies.  
El calendari se cenyirà, amb caràcter general, al que disposa la normativa vigent en matèria de calendari escolar, segons consta en la Resolució de 15 de juny de 2015, de la Direcció General de Centres i Personal Docent, per la qual es fixa el calendari escolar del curs acadèmic 2015-2016 (DOCV 7551, 18.06.2015).  
  
Sext. Constitució de grups  
Caldrà ajustar-se al que disposa la resolució d'obertura i funcionament del centre corresponent, així com a la normativa vigent en matèria de ràtios d'alumnat per aula.  
  
Sèptim. Modalitats semipresencial o a distància i formats de flexibilització horària  
1. En cas de proposar ensenyances d'algun bloc semipresencial o a distància, es requerirà l'autorització expressa de la direcció general amb competències en centres docents, vista la proposta de la direcció general amb competències en l'ordenació d'estes ensenyances.  
  
Els centres que sol·liciten la dita autorització hauran de disposar amb anterioritat de l'autorització per a impartir el cicle corresponent en la seua modalitat presencial i hauran d'impartir des d'almenys el curs anterior el cicle o els mòduls per als quals sol·liciten l'autorització en la modalitat semipresencial o a distància.  
Els requisits de titulació del professorat seran els mateixos que per a les ensenyances corresponents en la modalitat presencial.  
2. En el cas de sol·licitar una distribució temporal extraordinària en els termes que establix el Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana, en els seus articles 14 i 17, s'haurà de sol·licitar a la direcció general amb competències en l'ordenació d'estes ensenyances.  
3. La sol·licitud d'autorització per a semipresencialitat o ensenyança a distància es realitzarà abans del 21 d'agost de 2015.  
4. La sol·licitud d'autorització per a una distribució temporal extraordinària s'haurà de realitzar abans de la finalització del primer trimestre del curs.  
5. De forma subsidiària, la regulació general de les condicions i dels requisits de la modalitat a distància s'adequaran als establits en l'Orde ECD/499/2015, de 16 de març, per la qual es regula el règim d'ensenyança a distància de les ensenyances esportives de règim especial, en l'àmbit de gestió del Ministeri d'Educació, Cultura i Esport (BOE 71, 24.03.2015); i en aquells aspectes no regulats per esta orde i de forma subsidiària, a l'Orde de 4 de juliol 2008, de la Conselleria d'Educació, per la qual es regula l'organització de les ensenyances dels cicles formatius de Formació Professional en la modalitat semipresencial o a distància en centres públics de la Comunitat Valenciana (DOCV 5818, 31.07.2008), per a centres de titularitat pública; i a l- Orde de 4 de maig de 2009, de la Conselleria d'Educació, per la qual es regula l'autorització i l'organització de les ensenyances de cicles formatius de Formació Professional inicial en la modalitat semipresencial o a distància en centres privats de la Comunitat Valenciana (DOCV 6037, 17.06.2009), per a centres privats autoritzats, ambdós modificades per l'Orde 78/2010, de 27 d'agost, de la Conselleria d'Educació, per la qual es regulen determinats aspectes de l'ordenació i l'organització acadèmica dels cicles formatius de Formació Professional del sistema educatiu en l'àmbit territorial de la Comunitat Valenciana (DOCV 6347, 03.09.2010), en la seua disposició final 2a.  
6. La sol·licitud d'autorització per a una distribució temporal extraordinària de mòduls del bloc específic i del bloc comú que preveu el Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana, en els seus articles 14 i 17, s'haurà de sol·licitar a la direcció general amb competències en l'ordenació d'estes ensenyances, seguint les directrius que marca el mateix Decret 132/2012.  
7. La sol·licitud d'autorització per a una distribució temporal extraordinària haurà d'acompanyar-se d'un informe que definisca detalladament els punts següents:  
Criteris i circumstàncies que justifiquen la necessitat de l'oferta de flexibilització sol·licitada, distribució horària dels mòduls i calendari de totes les activitats programades, horaris, grups, professorat, i, si es preveuen impartir determinats mòduls en la modalitat semipresencial, haurà d'acompanyar-se d'una memòria explicativa en què conste l'organització de l'ensenyança de cada curs sol·licitat i s'establisquen quina part de cada mòdul es farà en format presencial i quina part en semipresencial, la plataforma i els instruments a través dels quals es realitzarà el seguiment de la docència i de l'alumnat, el tipus d'avaluació dels apartats dels mòduls sol·licitats la docència dels quals s'efectue en les modalitats assenyalades, així com l'acreditació de la formació i/o l'experiència en ensenyança en línia del professorat.  
  
Octau. Proves d'accés  
Respecte a les proves d'accés que conduïxen a les titulacions oficials de tècnic esportiu i tècnic esportiu superior, i a les formacions esportives de nivell I i de nivell III, caldrà ajustar-se al que disposa la normativa vigent emesa des de la Conselleria d'Educació, Cultura i Esport.  
  
Nové. Proves d'accés específiques  
Respecte a les proves específiques d'accés que conduïxen a les titulacions oficials de tècnic esportiu i tècnic esportiu superior, i a les formacions esportives de nivell I i de nivell III, tenint en compte la normativa vigent de referència, caldrà ajustar-se al següent:  
  
1. Convocatòria i realització  
Els mateixos centres autoritzats podran convocar les proves de caràcter específic. En el cas de centres públics, la direcció general amb competències en l'ordenació acadèmica d'estes ensenyances convocarà les dites proves i indicarà, així mateix, les seus de realització.  
Amb caràcter general, la realització de les proves tindrà lloc abans del 19 de setembre de 2015 (inclòs).  
2. Designació del tribunal  
a) Els centres autoritzats sol·licitaran a la direcció territorial d'Educació corresponent, amb almenys deu dies d'antelació respecte a la realització de les proves, la mencionada designació del tribunal, i a este efecte s'inclourà una proposta del secretari i dels examinadors previstos en la normativa corresponent per a cada especialitat.  
b) A la dita sol·licitud s'adjuntarà una còpia de la documentació que acredite la titulació requerida als examinadors. La sol·licitud haurà d'informar, almenys, de la data, el lloc de realització i el nivell de la modalitat o especialitat esportiva a què va dirigida, d'acord amb el model establit en l'annex I d'estes instruccions.  
c) La direcció territorial d'Educació, estudiada la proposta, procedirà al nomenament del tribunal avaluador, el president de la qual serà un inspector o una inspectora d'educació, tal com establix l'article 25 del Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana, i en què actuarà com a secretari la persona designada pel president de la comissió avaluadora.  
d) El centre autoritzat que convoque proves específiques haurà d'aportar, amb almenys 48 hores d'antelació, la llista de preinscrits en la prova específica convocada al president del tribunal.  
3. Els requisits d'accés a les ensenyances esportives de règim especial s'ajustaran al que establixen els articles 19 i 20 del Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana.  
  
Deu. Admissió i matriculació de l'alumnat  
En els centres autoritzats, els terminis d'admissió i matriculació de l'alumnat seran els establits pel mateix centre educatiu, seguint els criteris que es detallen a continuació per a organitzar l'admissió i matriculació dels alumnes:  
a) En el termini que els centres establisquen, els alumnes presentaran la sol·licitud d'admissió omplint l'annex IIA per al cicle inicial, l'annex II-B per al cicle final o l'annex I-A per al cicle superior, i adjuntant la documentació que s'hi indica i que justifica la possessió dels requisits acadèmics exigits per a l'accés a les ensenyances esportives, així com la superació dels requisits específics d'accés al grau o nivell de la modalitat o especialitat triada.  
b) Els centres establiran i faran públics els criteris que s'aplicaran en l'admissió quan el nombre de sol·licituds supere les places oferides. Es donarà l'adequada publicitat a estos criteris des de l'inici del termini de presentació de sol·licituds.  
c) Una vegada finalitzat el termini de sol·licitud d'admissió, els centres privats autoritzats faran públiques les llistes provisionals d'alumnes admesos, establint un procediment de reclamació per als alumnes exclosos. Una vegada resoltes pel centre les reclamacions, es farà pública la relació definitiva d'alumnes admesos.  
d) Els centres establiran i faran públics els preus totals de les ensenyances que impartisquen abans del començament de la prova específica d'accés, i informaran, així mateix, amb l'antelació suficient de tots aquells punts que els alumnes hagen de conéixer al respecte.  
e) Els centres privats autoritzats hauran d'enviar als centres públics d'adscripció la relació nominal de tots els seus alumnes d'acord amb el model indicat en l'annex II d'estes instruccions; i per cada alumne, l'annex corresponent assenyalat en el punt a d'este article acompanyat de la documentació requerida.  
L'enviament de la dita documentació haurà de realitzar-se durant les tres primeres setmanes des de l'inici de les classes.  
f) La secretaria del centre públic d'adscripció garantirà que les matrícules dels alumnes dels centres s'han formalitzat amb documents que acrediten la possessió dels requisits previs establits.  
g) La matrícula de l'alumnat haurà d'haver-se formalitzat en la data d'inici de les activitats escolars del curs acadèmic.  
  
Onze. Mòdul de Projecte Final  
El grau superior de les diferents modalitats o especialitats esportives incorpora un mòdul de Projecte Final, que tindrà caràcter integrador dels coneixements adquirits durant el període de formació, s'organitzarà sobre la base de la tutorització individual i col·lectiva, i es presentarà en finalitzar la resta dels mòduls comuns i específics d'ensenyança esportiva.  
Per a l'organització i la coordinació del mòdul de Projecte Final, s'establirà un període d'inici, coordinat pel tutor col·lectiu, amb almenys sis hores presencials en el centre docent per a professorat i alumnat, que es dedicaran al plantejament, al disseny i a l'adequació dels diversos projectes a realitzar.  
El mòdul professional de Projecte Final tindrà les fases de realització següents:  
Presentació i valoració de la proposta.  
Els projectes podran ser proposats per l'alumnat, per mitjà de la sol·licitud d'inscripció per a la realització del projecte que figura en l'annex III d'estes instruccions, o per la persona que exercisca la representació del professorat d'ensenyances esportives.  
b) Designació de tutor o tutora individual del projecte.  
L'equip docent del grup acordarà, en una reunió convocada a este efecte, la designació dels tutors o tutores individuals.  
c) Acceptació de la proposta i/o assignació de projectes.  
L'equip docent del grup procedirà a l'assignació de projectes o a l'acceptació dels proposats per l'alumnat, i a més decidirà si accepta o no la proposta de projecte presentada per l'alumnat, fent-ho constar per mitjà d'una acta que es publicarà en el tauler d'anuncis del centre docent.  
L'alumnat la proposta de projecte del qual no siga acceptada per l'equip docent del grup disposarà d'un termini de quinze dies hàbils, després de notificades les causes de manera individualitzada a l'alumnat, per a introduir les modificacions oportunes o procedir a la presentació d'una nova proposta. Transcorregut el dit termini, si no s'han presentat modificacions o una nova proposta que siga acceptada, es considerarà que l'alumne o l'alumna renuncia a la convocatòria del mòdul.  
d) Registre de la proposta.  
Una vegada assignats els projectes o acceptada la proposta del projecte per l'equip docent del grup i designada la seua tutoria individual, quedarà registrada en la secretaria del centre docent. El registre de la proposta haurà de realitzar-se almenys dos mesos abans de la data que el centre establisca per a exposar-la o defensar-la.  
Una vegada registrada la proposta, l'alumne o alumna podrà sol·licitar la renúncia a la convocatòria segons s'establix en la normativa vigent sobre avaluació.  
e) Entrega, exposició o defensa.  
Una vegada acceptada la proposta del projecte o assignat el projecte, el tutor o la tutora individual fixarà les dates en què l'alumnat haurà d'entregar, exposar i defendre cada projecte. Les dates seran publicades en el tauler d'anuncis del centre docent.  
L'absència de presentació del projecte tindrà la consideració de convocatòria consumida, excepte si es presenta la renúncia corresponent en els termes que preveu la normativa d'avaluació d'ensenyances esportives.  
f) Avaluació del projecte.  
A este efecte es constituirà un tribunal que estarà format, almenys, pel cap de departament d'ensenyances esportives, que actuarà com a president, el tutor o la tutora individual i qui haja exercit la tutoria col·lectiva. En el cas que ambdós tutories hagen sigut exercides per la mateixa persona, la direcció del centre docent designarà un professor o professora de l'equip docent del grup.  
4. La qualificació del mòdul de Projecte serà numèrica, d'un a deu, sense decimals, per a aquelles modalitats emparades pel Reial Decret 1913/1997, i segons establisca el reial decret que cree el títol respectiu, atenent el que establix la disposició transitòria primera del Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana, que determina que, «en virtut de la disposició transitòria segona del Reial Decret 1363/2007, de 24 d'octubre, fins que es creen els nous títols i ensenyances en les modalitats i especialitats d'atletisme, bàsquet, handbol, esports de muntanya i escalada, esports d'hivern i futbol, que van ser establides a l'empara del que disposa el Reial Decret 1913/1997, de 19 de desembre, s'impartiran d'acord amb el que preveuen els reials decrets que van crear els respectius títols i ensenyances mínimes».  
  
Es consideren positives les qualificacions iguals o superiors a cinc punts.  
Els criteris de qualificació, com a percentatge de la nota final, seran els següents:  
a) Aspectes formals (presentació, estructura documental, organització i redacció, entre altres): 20 %.  
b) Continguts (dificultat, grau de resolució de la proposta, originalitat, actualitat, alternatives presentades i resultats obtinguts, entre altres): 50 %.  
c) Exposició i defensa (qualitat de l'exposició oral i de les respostes a les preguntes plantejades pels membres del tribunal): 30 %.  
Cada membre emetrà una qualificació sobre cada apartat i se'n calcularà la mitjana en cada cas.  
La qualificació final serà la suma de les mitjanes dels diversos apartats sense cap xifra decimal, i a este efecte s'utilitzarà la regla de l'arredoniment.  
Si el projecte no obté una qualificació positiva en el primer període de realització, el tribunal elaborarà un informe en què consten els defectes que hagen de ser esmenats. L'alumne o l'alumna, amb l'orientació del tutor o de la tutora individual, podrà completar o modificar el projecte inicial, per a la presentació, l'avaluació i la qualificació en la convocatòria extraordinària.  
5. En el cas de titulacions de tècnic esportiu superior emparades pel Decret 1363/2007, la qualificació del mòdul de Projecte serà d?«apte/a» o «no apte/a», tal com establix l'article 33 del Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana.  
6. Una vegada avaluats tots els alumnes, es publicarà en el tauler d'anuncis del centre educatiu corresponent l'acta d'avaluació del projecte final.  
7. El centre docent fomentarà la creació d'un fons documental amb un exemplar de cada projecte, a partir dels projectes originals amb indicació de l'autoria, i en conservarà la informació més rellevant per a consultes posteriors.  
8. Els autors dels projectes tenen plena disposició i dret exclusiu a l'explotació del projecte presentat, sense més limitacions que les contingudes en el Reial Decret Legislatiu 1/1996, de 12 d'abril, en matèria de propietat industrial i intel·lectual, sense perjuí de cedir al centre el projecte a efectes acadèmics.  
  
Dotze. Avaluació  
1. L'avaluació de l'aprenentatge de l'alumnat dels cicles d'ensenyances esportives es realitzarà per mòduls. L'avaluació de les dites ensenyances serà contínua i tindrà en compte el progrés de l'alumnat respecte a la formació adquirida en els distints mòduls que componen els blocs corresponents.  
Els processos d'avaluació s'adequaran a les adaptacions metodològiques de què haja pogut ser objecte l'alumnat amb discapacitat i es garantirà la seua accessibilitat a les proves d'avaluació.  
L'avaluació es realitzarà prenent com a referència els resultats d'aprenentatge i els criteris d'avaluació dels mòduls, així com els objectius generals del cicle d'ensenyances esportives.  
La superació d'un cicle requerirà l'avaluació positiva de tots els mòduls que el componen.  
2. L'aplicació del procés d'avaluació contínua de l'alumnat requerix la seua assistència regular a les classes i activitats programades per als distints mòduls del cicle.  
A este efecte, en el règim presencial, serà necessària l'assistència almenys al 85 % de les classes i activitats previstes en cada mòdul.  
En el règim d'ensenyances a distància, caldrà ajustar-se al que establix l'article 18 del Decret 132/2012, de 31 d'agost, del Consell. En el règim semipresencial, serà necessària l'assistència almenys al 40 % de les hores pràctiques de cada mòdul respecte del percentatge de presencialitat que estiga establit en el mòdul.  
La dita circumstància haurà de ser acreditada i certificada per la direcció d'estudis a partir dels informes de faltes d'assistència comunicats pel professorat que impartix docència. L'incompliment del dit requisit suposarà la pèrdua del dret a l'avaluació contínua en el mòdul on no s'haja aconseguit l'assistència mínima i podrà suposar l'anul·lació de la matrícula per inassistència en aplicació del que disposa l'apartat setze.  
3. En les sessions d'avaluació, que presidirà el tutor del grup, estarà present l'equip docent i, si n'hi ha, el professorat especialista del cicle.  
  
4. L'expressió de l'avaluació final de cada un dels mòduls que componen el cicle es realitzarà en forma de qualificacions numèriques compreses entre 1 i 10, sense decimals.  
Es consideraran positives les qualificacions iguals o superiors a cinc i negatives les restants.  
5. La qualificació del mòdul de Pràctiques s'expressarà en termes d'apte/no apte.  
6. Els mòduls convalidats es qualificaran amb l'expressió «convalidat».  
7. La qualificació final de cada un dels cicles d'ensenyança esportiva quedarà conformada per la mitjana ponderada, en funció de la càrrega lectiva, de les qualificacions obtingudes en els respectius mòduls, exceptuant els mòduls de Formació Pràctica i de Projecte Final, sense perjuí del que establix la disposició transitòria primera del Decret 132/2012, de 31 d'agost, del Consell, pel qual es regulen les ensenyances esportives de règim especial a la Comunitat Valenciana.  
8. Respecte al dret de l'alumnat a l'objectivitat en l'avaluació, així com al procediment de reclamació, s'aplicarà el que disposa l'Orde 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'establix el procediment de reclamació de les qualificacions obtingudes i de les decisions de promoció, de certificació o d'obtenció del títol acadèmic que corresponga.  
  
  
Tretze. Documents d'avaluació  
1. Els expedients acadèmics personals dels alumnes, la titularitat dels quals haurà de coincidir amb la relació nominal d'alumnes indicada en l'apartat nové d'estes instruccions, seran omplits i custodiats pel secretari del centre on es cursen estes ensenyances, i s'hi anotaran les qualificacions finals que figuren en les actes d'avaluació.  
  
2. Tant en acabar la sessió ordinària d'avaluació com l'extraordinària, els centres ompliran dos exemplars de cada acta, una per al mateix centre i una altra per al centre públic a què estiga adscrit, el secretari del qual serà el responsable de la custòdia i de fer els certificats que se sol·liciten. Este enviament s'efectuarà en les dos setmanes següents a la realització de la sessió d'avaluació.  
Els centres privats autoritzats ompliran la base de dades que li serà proporcionada pel centre públic d'adscripció, que reflectirà fidelment el que establixen les actes d'avaluació, per a la confecció posterior dels certificats acadèmics.  
3. En acabar la sessió d'avaluació, el tutor del grup en proporcionarà els resultats en un butlletí, que serà entregat als alumnes amb les qualificacions obtingudes en cada mòdul.  
4. D'acord amb l'article 34 del Decret 132/2012, de 31 d'agost, tindran la consideració de documents de l'avaluació: l'expedient acadèmic de l'alumne o alumna, les actes d'avaluació, el certificat acadèmic oficial i els informes d'avaluació individualitzats. D'estos, tindran caràcter bàsic per a la mobilitat el certificat acadèmic oficial i els informes d'avaluació individualitzats. El certificat oficial reflectirà fidelment l'expedient de l'alumne o l'alumna.  
  
Catorze. Autorització del professorat per a impartir el bloc específic  
  
Amb caràcter general, la docència de les ensenyances esportives haurà de ser impartida pel professorat que complisca els requisits de titulació establits en l'article 41 del Decret 132/2012, de 31 d'agost, del Consell, així com en els respectius reials decrets pels quals s'establixen els títols, s'aproven les ensenyances comunes i es regulen les proves i els requisits d'accés de cada modalitat o especialitat esportiva.  
  
  
Quinze. Convocatòries  
1. L'alumnat podrà disposar per cada curs acadèmic, per als mòduls impartits en el centre educatiu, d'una convocatòria ordinària i d'una altra extraordinària com a màxim.  
Igualment, podrà presentar-se a l'avaluació i la qualificació final d'un mateix mòdul, incloent-hi les convocatòries ordinàries i les extraordinàries, un màxim de quatre vegades, a excepció del mòdul de Pràctiques, a què només podrà presentar-se en dos convocatòries.  
La no presentació a una convocatòria sense la renúncia prèvia segons el que establix l'apartat tretze constarà com a «no avaluat», «no avaluada», i serà comptada a l'efecte de la limitació indicada.  
  
2. L'alumnat que haja esgotat el nombre de convocatòries establides per a eixa ensenyança i modalitat podrà optar per sol·licitar una convocatòria extraordinària o de gràcia davant de la direcció territorial d'Educació corresponent.  
3. Convocatòries ordinàries:  
Es realitzaran en finalitzar cada un dels blocs que formen part del curs acadèmic.  
4. Convocatòries extraordinàries:  
Es realitzaran després de la convocatòria ordinària per als mòduls pendents.  
  
Setze. Anul·lació de matrícula a instància de la persona interessada  
1. L'alumnat o els seus representants legals tenen dret a l'anul·lació de la matrícula del curs, que implica la pèrdua dels seus drets a l'ensenyança, l'avaluació i la qualificació de tots els mòduls en què s'hagen matriculat, independentment de la modalitat en què estiguen matriculats, a distància, presencial o semipresencial.  
2. Les sol·licituds d'anul·lació de matrícula hauran de presentar-se davant de la direcció del centre en què l'alumne o alumna curse els estudis, amb una antelació de com a mínim dos mesos respecte del final del període lectiu corresponent als mòduls a impartir en el centre educatiu.  
3. Quan la matrícula només incloga el mòdul de Pràctiques o el mòdul de Projecte Final, l'anul·lació se sol·licitarà amb antelació a l'inici del mòdul.  
4. La direcció del centre on l'alumne o alumna curse els estudis resoldrà, en el termini d'un mes, a comptar de l'endemà de la presentació, la sol·licitud, oït, si és el cas, l'equip docent i el departament d'orientació, mitjançant una resolució que es comunicarà a la persona interessada segons el model publicat per una orde de la conselleria competent en matèria d'educació. Una còpia de la dita resolució s'adjuntarà a l'expedient acadèmic de l'alumne o alumna i es notificarà, si és el cas, al centre públic a què estiga adscrit el centre privat. El silenci administratiu tindrà caràcter estimatori.  
Contra la resolució desestimatòria cabrà interposar un recurs d'alçada, en el termini d'un mes a comptar de l'endemà de la notificació, davant de la direcció territorial d'Educació, Cultura i Esport corresponent, la resolució de la qual posarà fi a la via administrativa.  
5. L'alumnat a qui se li concedisca l'anul·lació no serà inclòs en les actes d'avaluació i, en conseqüència, no se li comptaran les convocatòries a què li haja donat dret la matrícula. A més, l'alumnat que curse les ensenyances en un centre mantingut amb fons públics, perdrà el dret de reserva de la plaça per a cursos acadèmics posteriors, per la qual cosa, si vol continuar en el futur els dits estudis, haurà de concórrer novament al procediment general d'admissió que s'establisca.  
  
6. L'anul·lació de matrícula és independent de la renúncia a convocatòries concretes de mòduls que puguen sol·licitar-se, sense que la renúncia a convocatòries implique la renúncia a la matrícula.  
El contingut d'este apartat s'establix sense perjuí del que disposa la normativa vigent d'avaluació i respecte a la renúncia a convocatòries de mòduls per determinades circumstàncies personals establida en l'apartat dèsset.  
  
Dèsset. Anul·lació de matrícula per inassistència  
1. En el règim presencial, l'assistència a les activitats de formació és la condició necessària que, amb caràcter general, manté vigent la matrícula en el cicle d'ensenyances esportives, sense perjuí del que disposa el punt 6. Per als mòduls en règim semipresencial, l'alumnat haurà de superar les tasques mínimes disposades pel professorat en la plataforma en línia.  
2. En el període que transcórrega des de l'inici del curs escolar fins a la finalització del curs, quan un alumne o alumna acumule un nombre de faltes d'assistència injustificades, o amb una justificació improcedent, igual o superior a l'establit en l'apartat següent, el director o directora del centre, a proposta del tutor o tutora del grup d'alumnes, acordarà l'anul·lació de matrícula que s'haja formalitzat.  
  
3. Junt amb els documents de matrícula, el centre expedirà una comunicació a l'alumnat o als seus representants legals, en cas de menors d'edat, del nombre de faltes no justificades que determina l'anul·lació de la matrícula per inassistència de cada mòdul. En la comunicació s'indicaran de forma expressa els efectes que la no justificació de les faltes poden tindre respecte a la vigència de la matrícula, així com el límit establit per a l'anul·lació. L'alumnat o els seus representants legals firmaran l'acceptació de les dites condicions.  
4. El nombre de faltes no justificades, o amb una justificació improcedent, que determina l'anul·lació de la matrícula prevista en l'apartat anterior serà l'equivalent al 15 % de les hores de formació en el centre educatiu que corresponguen al total dels mòduls en què l'alumnat es trobe matriculat.  
Així mateix, serà causa d'anul·lació de la matrícula la inassistència no justificada de l'alumne o alumna a les activitats formatives durant un període de deu dies lectius consecutius.  
5. L'anul·lació de matrícula de l'alumne o alumna en el cicle formatiu per les causes establides en este apartat s'ajustarà al procediment següent:  
a) Una vegada s'arribe al límit del 15 % de faltes o dels deu dies lectius d'inassistència continuada sense justificar o amb una justificació improcedent, la direcció del centre comunicarà a l'alumne o als seus representants legals l'anul·lació de la matrícula per inassistència, amb el tràmit previ d'audiència a la persona interessada en el termini de dos dies hàbils. La persona interessada podrà reclamar davant de la direcció del centre la dita resolució. Contra la dita resolució, la persona interessada podrà presentar un recurs davant de la direcció territorial d'Educació corresponent.  
b) Una còpia de la resolució de l'anul·lació de la matrícula, si té lloc, s'adjuntarà a l'expedient acadèmic de l'alumne o alumna.  
c) Les comunicacions seran realitzades pel director o la directora públic a petició del director o directora del centre privat autoritzat adscrit, una vegada que s'haja comprovat que s'han dut a terme els tràmits previstos en este apartat.  
d) Les comunicacions s'efectuaran de manera que quede constància documentada o justificant de la recepció.  
6. Als efectes del que preveu este apartat, es consideren faltes justificades les absències derivades de malaltia o accident de l'alumne, l'atenció a familiars o qualsevol altra circumstància extraordinària apreciada pel director o la directora on curse els estudis.  
  
L'alumne o alumna aportarà la documentació que justifique degudament la causa de les absències.  
7. L'alumne o alumna la matrícula del qual siga anul·lada per inassistència perdrà la condició d'alumne o alumna en el cicle on estiga matriculat i, en conseqüència, no serà inclòs en les actes d'avaluació final. A més, en els centres mantinguts amb fons públics, perdrà el dret de reserva de plaça com a alumne repetidor o alumna repetidora, i, si vol continuar en el futur les dites ensenyances, haurà de concórrer novament al procés general d'admissió establit.  
8. Els centres establiran el procediment per mitjà del qual es registraran les faltes d'assistència a les activitats de formació que es realitzen en el centre educatiu.  
  
Díhuit. Renúncia a la convocatòria  
1. A fi de no esgotar el límit de les convocatòries establides per als mòduls professionals de formació en el centre educatiu, l'alumnat o els seus representants legals podran renunciar a l'avaluació i la qualificació d'una o de les dos convocatòries del curs acadèmic de tots o algun dels mòduls, sempre que concórrega alguna de les següents circumstàncies,  
  
a) Malaltia prolongada o accident de l'alumne o alumna.  
b) Obligacions de tipus personal o familiar apreciades per l'equip directiu del centre que condicionen o impedisquen la normal dedicació a l'estudi.  
c) Exercici d'un lloc de treball.  
d) Maternitat o paternitat, adopció o acolliment.  
e) Ser víctima de violència de gènere.  
f) Altres circumstàncies, degudament justificades, que tinguen caràcter excepcional.  
La sol·licitud perquè s'admeta la renúncia a la convocatòria es presentarà amb una antelació mínima d'un mes respecte a la data de l'avaluació final del mòdul o els mòduls afectats per la renúncia.  
El director o directora del centre públic on conste l'expedient acadèmic de l'alumne o alumna resoldrà la petició en el termini màxim de deu dies hàbils, incorporarà una còpia al dit expedient i ho comunicarà a la persona interessada; el silenci administratiu tindrà caràcter desestimatori. Contra la resolució desestimatòria, que serà motivada, cabrà interposar un recurs d'alçada, en el termini d'un mes a comptar de l'endemà de la notificació, davant de la direcció territorial d'Educació, Cultura i Esport corresponent, la resolució de la qual posarà fi a la via administrativa.  
2. Amb el mateix fi, quan es produïsca alguna de les circumstàncies descrites en l'apartat anterior, l'alumnat o els seus representants legals podran renunciar a l'avaluació i la qualificació d'una o de les dos convocatòries previstes per al mòdul de Pràctiques.  
  
La renúncia a l'avaluació i la qualificació en alguna convocatòria del mòdul de Pràctiques implica, al seu torn, la renúncia en la mateixa convocatòria a l'avaluació i la qualificació del mòdul de Pràctiques, si és el cas.  
La sol·licitud perquè s'admeta la dita renúncia es podrà efectuar durant tot el període previst per a la realització del mòdul de Pràctiques. El director o directora del centre públic on conste l'expedient acadèmic de l'alumne o alumna resoldrà la petició en el termini de cinc dies hàbils i incorporarà una còpia de la resolució al dit expedient.  
  
Quan la resolució adoptada siga favorable, si l'alumne o alumna disposa d'una nova convocatòria per al mòdul de Pràctiques en el mateix curs acadèmic, l'equip docent podrà decidir si les hores efectuades fins al moment de la concessió de la renúncia a la convocatòria, amb un mínim de 100, li són comptabilitzades com a realitzades, i, en conseqüència, només haja de dur a terme les hores que falten fins a completar les assignades al dit mòdul professional. També podrà prendre esta decisió l'equip docent si la següent convocatòria de què disposa l'alumne o alumna correspon a un curs acadèmic posterior i es matricula en el mateix centre educatiu; si continua els estudis en un altre centre, haurà de realitzar novament el total d'hores atribuït al mòdul de Pràctiques.  
  
  
Dènou. Convalidacions  
Les sol·licituds de convalidacions corresponents requerixen la matriculació prèvia de l'alumne o alumna; se sol·licitaran en la secretaria del centre on es realitze la matrícula, i quedaran registrades en els documents d'avaluació, utilitzant l'expressió «convalidada».  
Les convalidacions que se sol·liciten atendran el que disposa l'Orde ECI/3830/2005, de 18 de novembre, per la qual es modifica l'Orde ECI/3224/2004, de 21 de setembre, per la qual s'establixen convalidacions a efectes acadèmics entre determinades ensenyances que conduïxen a l'obtenció de titulacions oficials en l'àmbit de l'activitat física i l'esport amb les corresponents del bloc comú de tècnics esportius, establides pel Reial Decret 1913/1997, de 19 de desembre, i l'Orde ECQ 4681/2004, de 8 d'octubre.  
  
Vint. Alumnat amb necessitats educatives especials  
De conformitat amb el que establix l'article 57 de la Llei Orgànica 8/2013, de 9 de desembre, per a la millora de la qualitat educativa, correspon a les administracions educatives assegurar els recursos necessaris perquè l'alumnat que requerisca una atenció educativa diferent de l'ordinària per presentar necessitats educatives especials, per dificultats específiques d'aprenentatge, TDAH, per les seues altes capacitats intel·lectuals, per haver-se incorporat tard al sistema educatiu, o per condicions personals o d'història escolar, puga aconseguir el màxim desenrotllament possible de les seues capacitats personals i, en tot cas, els objectius establits amb caràcter general per a tot l'alumnat.  
  
  
Vint-i-u. Avaluació dels processos d'ensenyança, del projecte curricular i de les programacions didàctiques.  
El professorat avaluarà l'aprenentatge de l'alumnat, el procés d'ensenyança i la seua pròpia pràctica docent en relació amb els objectius del currículum, amb les necessitats educatives del centre i amb les característiques de l'alumnat, la qual cosa implicarà l'avaluació i la revisió, si és el cas, del projecte curricular de cicle i de les programacions didàctiques que despleguen.  
  
València, 30 de juny de 2015.- El director general de Formació Professional i Ensenyances de Règim Especial: Marcial Díaz Garrigues.